ચકાચક પૉશ વસ્તુઓ બતાવવા માત્રથી જ જો સારી ફિલ્મ બની જતી હોત તો શૉપિંગ મૉલની જાહેરખબરોને જ ઑસ્કર મળતો હોત. આ ફિલ્મનાં પાત્રો પૉશ બંગલો-હોટેલમાં રહે છે, ડિઝાઇનર કપડાં પહેરે છે, લક્ઝરી કારમાં ફરે છે, મોંઘાદાટ શરાબ પીએ છે, સિગાર ફૂંકે છે. જાણે લોકલ ટ્રેનમાં ચર્ચગેટથી વિરાર અપડાઉન કરતા હોય એ રીતે ભારત-લંડન-મલેશિયા વચ્ચે ઊડાઊડ કરતાં રહે છે... પરંતુ ફિલ્મની વાર્તાને આગળ વધારવા માટે નકામી ફિલૉસૉફીઓ ફેંકવા સિવાય કશું જ કરતાં નથી.